
Es Selamu alejkum. Zanima me kako je najbolje postupiti u mesdžidu gdje dođe do prepirke, ili čak do svađe između nekih osoba? Posebno u slučaju kada se radi o namazu. Da li takve situacije treba trpjeti ili se umiješati svojim argumentima? 


* 
* 
* 
* 
* 
* 
* 

 
Kako je najbolje postupiti u mesdžidu gdje dođe do svađe između nekih osoba ?

We alejkumu selam. 


Po islamskim kriterijama, ***[džamija](https://pitajucene.com/search/d%C5%BEamij/questions/ "Pretraži pitanja o džamijama")*** ima svoj hurmet i svoju svetost, i u njoj se ljudi uopće ne bi smjeli svađati. Na to nam ukazuju neki etički propisi. S Allahovom kućom se ljudi ne smiju poigravati. Kada je ***[Poslanik](https://pitajucene.com/search/poslanik/questions/ "Pretraži pitanja o poslanicima")*** sallallahu alejhi ve sellem jedne prilike izašao pred ashabe kako bi ih obavijestio o noći kadr, zatekao je dva ashaba u prepirci. Na to je rekao: »Subhanallah, zaboravio sam.« Allah mu je dao da zaboravi samo zato što su se njih dvojica prepirali. Pogledajte koliko je ‘štete’ jedna prepirka u džamiji izazvala; šteta u kojoj je Allah dao hajra, jer mi ne znamo kada je noć kadr. Allah nam je osigurao veću nagradu upravo zbog toga što je tražimo. Da nije bilo te nesuglasice među ashabima, danas bi cijeli ummet znao kada je noć kadr. 


U ovom pitanju se vjerovatno misli na raspravu u pogledu načina obavljanja namaza – sa jasnim argumentima i u cilju traženja Allahovog zadovoljstva i istine. Kako god, u džamiji nije dozvoljena svađa. Ukoliko čovjek misli da može smiriti situaciju, dužnost mu je da se umiješa. Međutim, ako misli da će svojim izjavama prouzrokovati još veće zlo, obaveza mu je da se strpi i šuti. Allahu najbolje zna. 


mr. ***[Safet Kuduzović](https://pitajucene.com/search/Safet+Kuduzovi%C4%87/answers/ "Pretraži odgovore od dr. Safet Kuduzović")***


Preuzeto sa stranice:islamskiedukativni.wordpress.com


